‘Liefde by die Dam’ trek weer groot skare | Netwerk24
Pierre Greeff voor die skare van 12 000 mense op die afgelope Liefde by die Dam-konsert in Durbanville, Kaapstad.Foto: Henry Engelbrecht
Dit is die tweede keer dat hierdie konsert, wat jaarliks langs die Emmarentia-dam in Johannesburg gehou word, ’n Kaapse draai gemaak het.
Pierre Greeff, hoofsanger van Die Heuwels Fantasties en een van die organiseerders, meen daar is ’n groot behoefte aan hierdie tipe konserte in die Kaap.
Hy sê geen ander groot musiekkonserte word in hierdie tyd aangebied nie. Musiekkonserte soos KDay vind in Maart plaas en Kirstenbosch se somerkonserte begin eers ’n bietjie later.
Konsertgangers by die Liefde by die Dam-konsert die afgelope naweek. Foto: Henry Engelbrecht
“Die somer is hier en ons wou die eerste groot partytjie van die somer hou,” sê hy.
Volgens hom het verlede jaar se konsert 9 000 mense gelok en vanjaar se program het miskien ook ’n rol gespeel om selfs meer mense na die konsert te lok. “Vanjaar het ons ’n helse line-up gehad.”
Dit het bestaan uit Die Heuwels Fantasties, Francois van Coke, Early B, Arno Carstens, Majozi, Karlien van Jaarsveld, Snotkop, Spoegwolf, Tasché, Lukraaketaar en Loki Rothman. Die komediant Schalk Bezuidenhout was die seremoniemeester.
Greeff sê hoewel nog niks gefinaliseer is nie, sal hulle beslis volgende jaar terug wees. Dit sal moontlik weer op die tweede of derde Saterdag in November aangebied word.– SZ Minnaar